Mestská časť Bratislava – Nové Mesto

Materiál na rokovanie
Miestneho zastupiteľstva
dňa 16.6.2015

Návrh
Všeobecne záväzného nariadenia
mestskej časti Bratislava – Nové Mesto
č.        /2015
ktorým sa upravujú podmienky predaja výrobkov a poskytovania služieb na trhových miestach v mestskej časti Bratislava - Nové Mesto

Predkladá:                                                                            Materiál obsahuje:
Ing. Mgr. Ľubomír Baník                                                     1. Návrh uznesenia
prednosta  MÚ B-NM                                                          2. Dôvodovú správu
                                                                                              3. Návrh VZN       

Zodpovedný:                                                                                          
Mgr. Marianna Moravcová Tomčíková
vedúca odd. právneho, podnikateľských činností, 
evidencie súpisných čísel a správy pozemkov

Spracoval:                                                                     
Ing. Andrea Kutarňová                                                         
odd. právne, podnikateľských činností, 
evidencie súpisných čísel a správy pozemkov                                                                  

        
Na rokovanie prizvať:
spracovateľa                        

jún  2015

Návrh  uznesenia:

                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                          Miestne zastupiteľstvo

s c h v a ľ u j e

Všeobecne záväzné nariadenie mestskej časti Bratislava – Nové Mesto č.       /2015, ktorým sa upravujú podmienky predaja výrobkov a poskytovania služieb na trhových miestach v mestskej časti Bratislava - Nové Mesto

-  s pripomienkami

 - bez pripomienok

Dôvodová správa:

     	V súlade so zákonom č. 178/1998 Z.z o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov obec – mestská časť – vydáva povolenie na zriadenie trhového miesta a na predaj výrobkov a poskytovanie služieb na trhových miestach v mestskej časti.

Vzhľadom na to, že v priebehu uplynulého roku bol uvedený zákon dva krát novelizovaný, a to zákonom č. 101/2014 Z.z. a zákonom č. 199/2014,  bolo potrebné nahradiť v súčasnosti platné Všeobecne záväzné nariadenie mestskej časti Bratislava – Nové Mesto č. 5/2010 zo dňa 12.10.2010, ktorým sa upravujú podmienky predaja výrobkov a poskytovania služieb na trhových miestach v mestskej časti Bratislava - Nové Mesto novým všeobecne záväzným nariadením.

Spracovaným VZN sa okrem predaja iných výrobkov povoľuje aj predaj potravinárskych výrobkov. Tieto výrobky sa môžu v súlade s citovaným zákonom predávať po dohode s príslušnými orgánmi potravinového dozoru, t.j. Regionálnym úradom verejného zdravotníctva a Regionálnou veterinárnou a potravinovou správou. Ich stanoviská boli vyžiadané, súhlasné stanoviská vydané s pripomienkami, ktoré boli do VZN zapracované. 

Z dôvodu lepšej orientácie vo VZN sme nepristúpili k jeho zmene a doplneniu, ale pôvodné VZN č.5/2010, ktorým sa upravujú podmienky predaja výrobkov a poskytovania služieb na trhových miestach v mestskej časti Bratislava - Nové Mesto navrhujeme zrušiť a vydať nové VZN.

         Návrh VZN bol prerokovaný v stálych komisiách Miestneho zastupiteľstva Bratislava – Nové Mesto.     

MESTSKÁ ČASŤ BRATISLAVA-NOVÉ MESTO
--------------------------------------------------------------

VŠEOBECNE ZÁVÄZNÉ NARIADENIE
mestskej časti Bratislava–Nové Mesto
č. ......../2015
zo dňa ............ 2015

ktorým sa upravujú podmienky predaja výrobkov a poskytovania služieb na trhových miestach v mestskej časti Bratislava - Nové Mesto

Miestne zastupiteľstvo mestskej časti Bratislava - Nové Mesto podľa ustanovenia § 15 ods. 2 písm. a) zákona č. 377/1990 Zb. o hlavnom meste SR Bratislave v znení neskorších predpisov, ustanovenia § 6 ods. 1 zákona č. 369/1990 Zb. o obecnom zriadení v znení neskorších predpisov, zákona č. 178/1998 Z.z., ktorým sa upravujú podmienky predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákon č. 178/1998 Z.z.“) sa uznieslo na tomto všeobecne záväznom nariadení.

§ l
Úvodné ustanovenia

/1/ 	Toto všeobecne záväzné nariadenie (ďalej len „nariadenie“) upravuje predaj výrobkov a poskytovanie služieb na trhových miestach v mestskej časti Bratislava - Nové Mesto (ďalej len „mestská časť“), úlohy mestskej časti pri zriaďovaní a povoľovaní trhových miest, povinnosti fyzických a právnických osôb pri predaji výrobkov a poskytovaní služieb na trhových miestach a oprávnenia mestskej časti ako orgánu dozoru pri kontrole dodržiavania tohto nariadenia.

§ 2
Základné pojmy

/1/ 	Na účely tohto nariadenia sa rozumie:

a) 	trhovým miestom trhovisko, tržnica, stánok s trvalým stanovišťom, verejné priestranstvo určené na príležitostný trh alebo na ambulantný predaj,
b) 	trhoviskom nekryté alebo čiastočne kryté priestranstvo trvale vyhradené na sústredený predaj výrobkov a poskytovanie služieb,
c) 	tržnicou kryté zariadenie trvale účelovo určené na predaj výrobkov a poskytovanie služieb v prevádzkarniach a na prenosných predajných zariadeniach,
d) 	príležitostným trhom predaj výrobkov a poskytovanie služieb na priestranstve dočasne určenom na takýto predaj, najmä jarmoky, sezónne a výročné trhy a sústredený predaj vlastných použitých textilných, odevných, športových a iných spotrebných výrobkov v primeranom množstve fyzickými osobami medzi sebou,
e) 	ambulantným predajom predaj v stánkoch s dočasným stanovišťom, predaj na prenosných predajných zariadeniach, predaj v pojazdnej predajni a sezónny predaj na verejnom priestranstve pred prevádzkarňou;
f)	za stánok s dočasným stanovišťom a za prenosné predajné zariadenie sa nepovažuje predajné zariadenie, na ktorého zriadenie sa vyžaduje stavebné povolenie podľa osobitného predpisu 
g) 	stánkom s trvalým stanovišťom stánok s celoročnou prevádzkou alebo so sezónnou prevádzkou, ktorý je stavbou umiestnenou na verejnom priestranstve a je vlastnený predávajúcim  alebo prenajatý predávajúcemu.

/2/ 	Za trhové miesto sa na účely tohto nariadenia považuje aj iné ako verejné priestranstvo alebo nebytový priestor, ktorý nie je prevádzkarňou, v ktorom sa uskutočňuje ambulantný predaj alebo príležitostný trh. To neplatí, ak ide o predaj vystavovateľom na veľtrhu alebo výstave alebo ide o predajnú akciu. 

/3/ 	Za trhové miesto sa nepovažuje verejné priestranstvo, dočasne alebo trvalo prenajaté na predaj tovaru alebo poskytovanie služieb, ktoré organizačne, priestorovo a technologicky patrí k prevádzkarni.

/4/ 	Predaj výrobkov a poskytovanie služieb na trhových miestach musí vyhovovať všeobecným, technickým, hygienickým a prevádzkovým podmienkam podľa osobitných predpisov. 

§ 3
Zriadenie trhového miesta a predaj výrobkov a poskytovanie služieb na trhovom mieste 

/1/ 	Trhové miesto zriaďuje mestská časť. Trhové miesto môže zriadiť aj iná osoba na základe povolenia na zriadenie trhového miesta vydaného mestskou časťou. Na zriadenie trhového miesta na inom ako verejnom priestranstve alebo v nebytovom priestore, ku ktorému nemá zriaďovateľ vlastnícke právo, je potrebný súhlas vlastníka nehnuteľnosti.

/2/ 	Predávať výrobky a poskytovať služby na trhových miestach možno len na základe povolenia na predaj výrobkov a poskytovanie služieb na trhovom mieste. Povolenie na predaj výrobkov a poskytovanie služieb na trhovom mieste vydáva mestská časť.

/3/ 	Mestská časť vydá povolenie na predaj výrobkov a poskytovanie služieb na trhovom mieste na základe žiadosti o vydanie povolenia osobe, ktorá predloží doklady a preukáže splnenie podmienok podľa ods. 4, ods. 5, ods. 6 tohto bodu tohto nariadenia.

/4/ 	Žiadateľ o vydanie povolenia na predaj výrobkov a poskytovanie služieb na trhovom mieste  preukáže splnenie podmienok predložením:

a) 	kópie oprávnenia na podnikanie podľa osobitných predpisov; ak je žiadateľom osoba podľa ust. § 10 písm. a) tohto nariadenia; žiadateľ na žiadosť mestskej časti predloží originál oprávnenia na podnikanie na nahliadnutie, 
b) 	čestného vyhlásenia žiadateľa o tom, že všetky predávané výrobky pochádzajú z jeho vlastnej pestovateľskej alebo chovateľskej činnosti alebo ide o lesné plodiny, ak je žiadateľom osoba podľa ust. § 10 písm. b) tohto nariadenia,
c) 	čestného vyhlásenia žiadateľa o tom, že všetky ním predávané výrobky sú jeho vlastné použité výrobky predávané v primeranom množstve, ak ide o žiadateľa podľa ust. § 10 písm. c) tohto nariadenia.

/5/ 	Prílohou k žiadosti o povolenie na predaj výrobkov a poskytovanie služieb na trhovom mieste je aj:

a) 	doklad preukazujúci splnenie požiadaviek na predaj výrobkov a poskytovanie služieb podľa osobitných predpisov, ak ide o predaj výrobkov a poskytovanie služieb, na ktorý sa taký doklad vyžaduje,
b) 	fotokópia strany označenej ako ZÁZNAMY DAŇOVÉHO ÚRADU z knihy elektronickej registračnej pokladnice (ďalej len „ďalej len ERP“) žiadateľa, na ktorej je zaznamenané pridelenie daňového kódu elektronickej registračnej pokladnice, alebo fotokópia potvrdenia daňového úradu o pridelení daňového kódu virtuálnej registračnej pokladnice alebo čestné vyhlásenie žiadateľa s uvedením ustanovení osobitného predpisu, že nie je povinný na predaj výrobkov a poskytovanie služieb používať ERP alebo virtuálnu registračnú pokladnicu.

/6/ 	Žiadateľ, ak je osoba podľa ustanovenia § 10 písm. b) tohto nariadenia, preukáže, že je vlastníkom pozemku, na ktorom uskutočňuje vlastnú pestovateľskú alebo chovateľskú činnosť, alebo je nájomcom takého pozemku, alebo má obdobný právny vzťah k takému pozemku, ktorý ho oprávňuje na uskutočňovanie vlastnej pestovateľskej alebo chovateľskej činnosti na tomto pozemku.

/7/ 	Predaj výrobkov a poskytovanie služieb, ktorých predaj a poskytovanie mestská časť nepovolila, je zakázaný. 

/8/ 	Mestská časť môže zrušiť povolenie na predaj výrobkov a poskytovanie služieb na trhovom mieste, ak predávajúci opakovane alebo hrubo porušuje povinnosti podľa zákona                         č. 178/1998 Z.z. v znení neskorších predpisov. 

/9/ 	Na území mestskej časti sú zriadené trhové miesta: 

a)	Tržnica na Šancovej ul. č. 112,  
b)	tržnica Fresh Market na Tomášikovej ulici č. 46,  
c)	príležitostný trh na štadióne INTER na Junáckej ul. č. 10, 
d)	miesta s ambulantným predajom a predajom v stánkoch s trvalým stanovišťom zriadené na základe individuálneho povolenia mestskej časti.

§ 4
Správa trhových miest

/1/ 	Za správcu trhoviska sa na účely tohto nariadenia považuje zriaďovateľ trhoviska, tržnice alebo príležitostného trhu alebo osoba, ktorá ma živnostenské oprávnenie na správu trhoviska, tržnice a príležitostného trhu a ktorej bola správa trhoviska, tržnice alebo príležitostného trhu zverená jeho zriaďovateľom. 

/2/ 	Správu trhových miest s ambulantným predajom vykonáva mestská časť. Ak je trhovým miestom iné ako verejné priestranstvo alebo nebytový priestor, ktorý nie je prevádzkarňou, v ktorom sa uskutočňuje ambulantný predaj alebo príležitostný trh, za správcu trhového miesta sa považuje vlastník iného ako verejného priestranstva alebo vlastník nebytového priestoru.

§ 5
Druh predávaných výrobkov a poskytovaných služieb na trhových miestach

/1/ 	V tržnici je povolené predávať:
                       
/1.1/ 	Na prenosných predajných zariadeniach v objekte tržnice, za podmienky zabezpečenia požiadaviek na predaj („vhodne vybavené trhové miesto“) a dodržania podmienok predaja vyplývajúcich z Nariadenia vlády SR č. 360 zo dňa 19. 10.2011 a Nariadenia vlády SR č. 359 zo dňa 19.10.2011, je povolené predávať výrobky tohto druhu: 

a) 	ovocie a zeleninu v surovom stave,  
b) 	kvasenú kapustu a inú kvasenú zeleninu, 
c) 	strukoviny,
d) 	čerstvé jedlé huby, ich predajca musí mať osvedčenie o odbornej spôsobilosti predávajúceho na predaj húb, 
e) 	pestované huby,
f) 	sušené liečivé rastliny na základe "Osvedčenia o znalosti liečivých rastlín", 
g) 	včelí med a včelie produkty,
h) 	orechy, mak, jadierka tekvicové, slnečnicové a ľanové (neupravené, nesolené), jedlé gaštany – prvovýrobca,
i) 	hydinu, domáce králiky, zver a zverinu – malé množstvá za podmienok predaja stanovených osobitným predpisom,
j) 	živé sladkovodné trhové ryby (ďalej len „ryby“) – malé množstvá za podmienok predaja stanovených osobitným predpisom,
k) 	surové mlieko z automatu na mlieko – len po predložení súhlasného rozhodnutia Regionálneho úradu verejného zdravotníctva,, 
l) 	slepačie vajcia – malé množstvá za podmienok predaja stanovených osobitným predpisom,  
m) 	kvety, sadenice – priesady, bonsaje, sukulenty, semená rastlín,
n) 	lesné plodiny,
o) 	bylinky a koreniny čerstvé.
 
/1.2/  	Malé množstvá prvotných produktov živočíšneho pôvodu, uvedené v bode /1.1/ písm. g) - včelí med, j), k), l), a malé množstvá prvotných produktov rastlinného pôvodu je možné predávať len za podmienky zabezpečenia požiadaviek a dodržania  podmienok na ich predaj vyplývajúcich z Nariadenia vlády Slovenskej republiky č. 360 zo dňa 19. októbra 2011, ktorým sa ustanovujú hygienické požiadavky na priamy predaj a dodávanie malého množstva prvotných produktov rastlinného a živočíšneho pôvodu a dodávanie mlieka a mliečnych výrobkov konečnému spotrebiteľovi a iným maloobchodným prevádzkarniam, a malé množstvá mäsa z hydiny a králikov a z voľne žijúcej zveri a zveriny z nej, uvedené v bode /1.1/ písm. i),  je možné predávať v súlade s Nariadením vlády Slovenskej republiky č. 359 zo dňa 19. októbra 2011, ktorým sa ustanovujú  požiadavky na niektoré potravinárske prevádzkarne a na malé množstvá, za podmienky zabezpečenia „vhodne vybaveného trhového miesta“ (t. z. zabezpečiť miestnosť vyhradenú pre chladiarenské zariadenie pre každého predajcu, dostupnosť pitnej a teplej vody - verejný vodovod, zabezpečenie čistenia a dezinfekcie predajného priestoru a chladiarenských zariadení) správcom tržnice.

/1.3/  Malé množstvo prvotných produktov živočíšneho pôvodu, ktorými sú produkty akvakultúry („ryby“), surové mlieko, vajcia a včelí med, môže predávať len prvovýrobca, ktorý vykonáva prvovýrobu a je na túto činnosť zaregistrovaný príslušnou veterinárnou a potravinovou správou.

/1.4/ 	Malé množstvo mäsa z hydiny a domácich králikov môže prvovýrobca predávať ak je  na túto činnosť osobitne zaregistrovaný príslušnou regionálnou veterinárnou a potravinovou správou.

/1.5./ 	Pri predaji malých množstiev prvotných produktov živočíšneho pôvodu z vlastnej produkcie, predávajúci sa musia preukázať dokladom o „Potvrdení o registrácii prevádzkarne potravinárskeho podniku pre potraviny živočíšneho pôvodu a jej činnosti v zmysle § 40 zákona č. 39/2007 Z.z. o veterinárnej starostlivosti“, ktoré vydáva príslušná regionálna veterinárna a potravinová správa v mieste sídla prvovýrobcu a kópiou „Oznámenia o registrácii výroby potravín, tabakových výrobkov a činností súvisiacich s ich umiestnením na trh“ podľa prílohy č. 1 k zákonu č. 152/1995 Z.z. o potravinách v platnom znení z RVPS BA – mesto.

/1.6/  Pri predaji malých množstiev prvotných produktov rastlinného pôvodu z vlastnej produkcie, farmy, alebo činnosti prvovýrobcu (ovocie a zelenina) predávajúci sa musia preukázať kópiou „Oznámenia o registrácii výroby potravín, tabakových výrobkov a činností súvisiacich s ich umiestnením na trh“ podľa prílohy č. 1 k zákonu č. 152/1995 Z.z. o potravinách v platnom znení r RVPS BA – mesto.

 /1.7/ 	V prevádzkarniach v objekte tržnice je povolené predávať výrobky a poskytovať služby tohto druhu a rozsahu: 

a) 	potraviny: 

1. mäso, mäsové výrobky, údenárske výrobky, čerstvú a mrazenú hydinu, zverinu, ryby a výrobky z nich, ryby živé i opracované, podľa podmienok stanovených príslušným orgánom úradnej kontroly potravín, 
2. 	mlieko, výrobky z mlieka – napr. syry, jogurty, nápoje,  podľa podmienok stanovených príslušným orgánom úradnej kontroly potravín,     
3. 	lahôdkarské výrobky, podľa podmienok stanovených príslušným orgánom úradnej kontroly potravín,     
4. 	pekárenské výrobky - napr. chlieb, pečivo, pagáče) a cukrárenské výrobky (napr. koláče, zákusky), podľa  podmienok stanovených príslušným orgánom úradnej kontroly potravín,     
5. potravinárske výrobky v spotrebiteľskom balení - napr. múka, cukor, konzervy, zaváraniny, káva, nealkoholické nápoje, cukrovinky, podľa podmienok stanovených príslušným orgánom úradnej kontroly potravín,     
6. 	slepačie vajcia, podľa podmienok stanovených príslušným orgánom úradnej kontroly potravín,     
7. 	sušené ovocie, orechy, mandle, mak,    
8. 	ovocie, zelenina, strukoviny,

b) 	ostatné výrobky a služby:
    
1. 	textilné výrobky, textilné doplnky všetkého druhu a kožušina kožušinové výrobky,     
2. 	obuv, výrobky z kože,    
3. 	domáce potreby, sklo, porcelán, keramika, dekoračné predmety, darčekové predmety a suveníry,    
4. 	elektrotechnické výrobky, súčiastky a batérie, audio a video nosiče, LP platne,
    
5. 	papierenské výrobky a školské potreby, knihy, hračky,   
6. 	kozmetiku, drogériový tovar a farby, laky,   
7. 	bižutériu, šperky,    
8. 	športové a rybárske potreby, chovateľské potreby a krmivo pre domáce zvieratá,
9. 	železiarstvo, potreby a náradie pre záhradkárov a domácich majstrov, 
10. tlačoviny (denná a periodická tlač), 
11. nábytok a bytové doplnky, 
12.	vlastné použité textilné, odevné, športové a iné spotrebné výrobky v primeranom množstve fyzickými osobami medzi sebou,
13.	kvety, doplnkový sortiment k predaju kvetov (napr. črepníky, zemina, ozdoby) , sukulenty, bonsaje, sadenice – priesady, semená, cibuľoviny, 
14.	zberňa lotériových hier, zberňa stávkových hier - stávková kancelária, zmenárenské služby, kopírovacie a rozmnožovacie služby, fotografické služby, zhotovovanie pečiatok a vizitiek,
15. kľúčová služba, oprava a úprava odevov, oprava obuvi a kožených výrobkov, oprava dáždnikov, brúsenie nožov, nožníc a nástrojov, oprava hodín, oprava a výroba šperkov, oprava elektrospotrebičov, kamenárske služby
16. kaderníctvo, holičstvo, manikúra, pedikúra,
17. detské zábavné hracie prvky, poskytovanie služieb detského kútika,
18. realitné služby, finančné služby a poradenstvo,
19.	reštauračné, pohostinské, kaviarenské služby, poskytovanie služieb rýchleho občerstvenia (napr. predaj langošov, kebabu, pizze, nápojov) a predaj sirupov nie na priamu konzumáciu na mieste,
20. mletie múky.

/2/ 	Na trhovisku je povolené predávať:

a) 	potraviny:
         
1. 	ovocie a zeleninu,         
2. 	čerstvé jedlé huby, ich predajca musí mať osvedčenie o odbornej spôsobilosti predávajúceho na nákup, predaj a spracovanie húb,          
3. 	pestované huby,       
4. 	spotrebiteľsky balené sušené huby, ktoré boli spracované v prevádzkarni, ktorá spĺňa požiadavky podľa osobitých predpisov,         
5.  	sušené liečivé rastliny na základe „Osvedčenia o znalosti liečivých rastlín“,         
6.  	včelí med a včelie produkty,         
7. 	orechy, mak, jadierka tekvicové, slnečnicové a ľanové, jedlé gaštany,         
8. 	sušené ovocie,         
9. 	lesné plodiny,        
10.	potravinový tovar v spotrebiteľskom obale (napr. trvanlivé pečivo, oplátky, zaváraniny),        
11. bylinky a koreniny,        
12. strukoviny,
    
b) 	kvety, sadenice, priesady, okrasné a ovocné stromčeky, kríky, semená rastlín,   
c) 	spotrebné výrobky, najmä  textilné  a odevné  výrobky,  obuv,  domáce  potreby,        elektrotechnické  výrobky, ktoré nie sú určené na napájanie z elektrickej siete, drobný    tovar,  papierenské výrobky, kozmetika, drogériový tovar, hračky a športové potreby len v   prevádzkarňach trhovísk.
        
/3/ 	Na príležitostných trhoch je povolené predávať:

a)	potraviny v spotrebiteľskom obale:

1.	cukrovinky (napr. cukríky, čokoláda, bonbóny),              
2. 	trvanlivé  pečivo  (napr. medovníky, perníky, oplatky, slané pečivo),             
3. 	nealkoholické nápoje v originálnom balení,             
4. 	pekárenské výrobky (chlieb, pečivo, pagáče, koláče),             
5. 	výrobky z kravského, ovčieho a kozieho mlieka,             
6. 	údenárske výrobky (napr. klobása, slanina, saláma),             
7.	sušené ovocie, orechy, mandle, pukance v spotrebiteľskom obale, tekvicové, slnečnicové a ľanové jadierka, mak
8.	včelí med, včelie produkty, medovina v spotrebiteľskom balení,             
9. 	čaj balený,           
10. jedlé rastlinné oleje.
           
 b) 	ostatné výrobky:
            
1. 	textilné a odevné výrobky,  obuv,            
2. 	domáce potreby,  keramika, sklo, porcelán,            
3. 	drobný tovar,            
4. 	bižutéria,             
5. 	papierenské výrobky,            
6. 	knihy,            
7. 	hračky, spoločenské hry,           
8. 	drogériový tovar, kozmetika, vonné oleje, sviečky, kahance,            
9. 	chovateľské potreby pre domáce zvieratá, potreby a náradie pre rybárov,          
10.	potreby a náradie pre záhradkárov, domácich majstrov, farmárov a vinárov,          
11.	výrobky z kovu,  stolárske výrobky,  zámočnícke výrobky,          
12. výrobky z kože, koženky  a kožušín,          
13. remeselné a umelecké výrobky, ručne vyrábané výrobky z textilu, hodvábu, pletenín, kože, skla, keramiky, prútia, dreva, kovu, čečiny, peria, papiera a iných materiálov, ručne vyrábané mydlá, bižutéria a dekorácie,                  
14. audio a video nosiče, LP platne,          
15. dekoračné a ozdobné predmety a aranžmány, upomienkové predmety,          
16. zberateľské predmety, minerály,           
17. elektrotechnické výrobky, ktoré nie sú určené na napájanie z elektrickej siete,          
18. športové potreby iba v pojazdnej predajni,          
19. elektrotechnické výrobky, ktoré sú určené na napájanie z elektrickej siete, iba v stánku s trvalým stanovišťom, v ktorom sú vytvorené podmienky na bezpečné vyskúšanie ich funkčnosti,          
20.	vlastné použité  textilné, odevné, športové a iné spotrebné výrobky v primeranom množstve fyzickými osobami medzi sebou,          
21.	sladkovodné živé ryby,                     
22. vianočné stromčeky,          
                       
c) jedlá a nápoje na priamu konzumáciu na mieste.
         
/4/ 	Ambulantne je povolené predávať:     
                                                                                    
a) 	knihy, periodickú tlač, originály alebo rozmnoženiny audiovizuálnych alebo iných diel,                             
b) 	drobné umelecké predmety a drobné remeselné výrobky,
c) 	spotrebné výrobky, najmä  textilné výrobky, odevné  výrobky, obuv, domáce potreby, elektrotechnické výrobky, ktoré nie sú určené na napájanie z elektrickej siete, drobný tovar, papierenské výrobky, drogériový tovar a hračky len v pojazdných predajniach a sezónne na verejnom priestranstve pred prevádzkarňou jej prevádzkovateľom; športové potreby len v pojazdnej predajni,                     
d) 	žreby okamžitých lotérií a žrebových vecných lotérií,                             
e) 	kvetiny, vrátane imela, čečiny a vianočných stromčekov,                             
f) 	jedlá a nápoje určené na priamu konzumáciu na mieste,                              
g) 	ovocie a zeleninu,                             
h) 	potraviny, podľa podmienok príslušného orgánu úradnej kontroly potravín:                             
1. 	cukrovinky v spotrebiteľskom obale (napr. cukríky, čokoláda,  turecký med),                                             
2. 	trvanlivé pečivo v spotrebiteľskom obale (napr. slané pečivo, medovníky, perníky),                                
3. 	pekárenské výrobky  (napr. chlieb, pečivo, trdelníky, pagáče),                                
4.	včelí med a včelie produkty,                                 
5. 	nealkoholické nápoje v originálnom balení,                               
6. 	tekvicové, slnečnicové a ľanové jadierka,
i) 	balenú zmrzlinu.
                          
/4.1/	Dni a čas predaja určí mestská časť v povolení na predaj výrobkov a poskytovanie služieb pre konkrétny ambulantný predaj.

/4.2/ 	Pri predaji potravín ambulantným spôsobom sa predávajúci musí preukázať:

1.	živnostenským listom. Ak ide o predávajúceho z iného členského štátu, tak ten sa musí tiež preukázať živnostenským listom vydaným Živnostenským úradom v Slovenskej republike,
2.	rozhodnutím Úradu verejného zdravotníctva (ÚVZ), alebo rozhodnutím Regionálneho úradu verejného zdravotníctva (RÚVZ) na uvedenie predajných priestorov - ambulantného predaja -  do prevádzky,
3.	kópiou oznámenia o registrácii výroby potravín, tabakových výrobkov a činností súvisiacich s ich umiestnením na trh podľa prílohy č. 1 k zákonu č. 152/1995 Z.z. o potravinách v platnom znení. Túto povinnosť si musí splniť na príslušnej RVPS v regióne, kde prevádzkuje ambulantný predaj, teda na RVPS Bratislava – mesto,
4.	 dokladom o nadobudnutí tovaru.

/5/ 	V stánku s trvalým stanovišťom je povolené predávať výrobky a poskytovať služby:

a)	potraviny, po vydaní súhlasu príslušného orgánu úradnej kontroly potravín:                                       
1. 	pekárenské výrobky (napr. chlieb, pečivo, trdelníky, pagáče),                                       
2. 	nealkoholické nápoje v originálnom balení,                                       
3. 	výrobky z mlieka (napr. syry, jogurty, nápoje),                                       
4. 	údenárske výrobky (napr. klobása, saláma).
5.	cukrovinky  v spotrebiteľskom obale (napr. cukríky, čokoláda,  turecký med),                                                                                                                                                                                                                                                           
6. 	trvanlivé pečivo v spotrebiteľskom obale (napr. slané pečivo, medovníky, perníky),     
7. 	potravinárske výrobky v spotrebiteľskom obale,  po vydaní súhlasu príslušného orgánu úradnej kontroly potravín,                                 
b) 	ovocie a zeleninu,       
c) 	balenú zmrzlinu,        
d) 	spotrebné výrobky, najmä  textilné výrobky, odevné  výrobky,  obuv,  domáce  potreby,            elektrotechnické výrobky, drobný tovar,  papierenské výrobky, kozmetika, drogériový tovar a hračky. Elektrotechnické výrobky, ktoré sú určené na napájanie  z elektrickej siete, sa môžu predávať iba v stánkoch, v ktorých sú vytvorené podmienky na bezpečné vyskúšanie  ich funkčnosti. 
e)	jedlá a nápoje na priamu konzumáciu na mieste,
f)  	periodickú tlač, žreby okamžitých lotérií a žrebových vecných lotérií.

§ 6
Zákaz predaja niektorých výrobkov

/1/ 	Na trhových miestach sa zakazuje predávať     

a) 	zbrane a strelivo,     
b) 	výbušniny a pyrotechnické výrobky,     
c) 	tlač a iné veci, ktoré ohrozujú mravnosť,     
d)  	tabak a tabakové výrobky a výrobky, ktoré sú určené na fajčenie a neobsahujú tabak,      
e) 	liehoviny, destiláty a spotrebiteľsky balené alkoholické nápoje, zákaz sa nevzťahuje napredaj liehovín a destilátov na príležitostných trhoch,     
f) 	jedy, omamné a psychotropné látky,     
g) 	lieky,     
h) 	automobily, motocykle, ich súčiastky a príslušenstvo,     
i) 	chránené živočíchy, exempláre živočíchov, nebezpečné živočíchy a invázne druhy živočíchov,    
j) 	živé zvieratá; zákaz sa nevzťahuje na predaj sladkovodných trhových rýb a na predaj  domácej vodnej hydiny, domácej hrabavej hydiny, domácich králikov, psov, mačiek a drobných hlodavcov a na propagačné predajné podujatia organizované zväzmi a združeniami chovateľov zvierat na základe súhlasného stanoviska príslušného orgánu veterinárnej správy,    
k) 	chránené rastliny, exempláre rastlín a invázne druhy rastlín,    
l) 	huby okrem čerstvých jedlých húb a spotrebiteľsky balených sušených húb, ktoré boli spracované v prevádzkarni, ktorá spĺňa požiadavky podľa osobitných predpisov.

§ 7
Druhy poskytovaných služieb

/1/ 	Na príležitostnom trhu, v tržnici a na trhovisku sa môžu poskytovať služby:
      
a) 	pohostinské a reštauračné služby, rýchle občerstvenie a stravovanie,       
b) 	brúsenie nožov, nožníc a nástrojov,        
c) 	oprava dáždnikov,      
d) 	oprava a čistenie obuvi, oprava kožených a kožušinových výrobkov,       
e) 	kľúčová služba,       
f) 	drobné remeselné práce,       
g) 	čistenie peria,       
h) 	oprava bicyklov.

/2/ 	V tržnici sa okrem služieb uvedených v ods. /1/ písm. a) až h)  môžu poskytovať služby uvedené ust. § 5 ods. /1.7/ písm. b) bod 14 až 20.

§ 8
Trhové dni, predajný a prevádzkový čas trhových miest

/1/ 	Prevádzka Tržnice na Šancovej ul. č. 112:
  
a) 	trhové dni, predajný a prevádzkový čas Tržnice:
	Pondelok - Piatok	6.00 - 18.00 hod.
	Sobota		6.00 - 14.00 hod.
	Nedeľa	           	z a t v o r e n é
               
b) 	V dňoch uznaných štátom ako sviatok, alebo v ďalších dňoch pracovného pokoja je Tržnica  zatvorená, ak VZN č. .................... neustanovuje inak.

/2/ 	Prevádzka tržnice v objekte Fresh Market na Tomášikovej ul. č. 46:

a) 	trhové dni, predajný a prevádzkový čas tržnice:
     	Pondelok - Piatok     7.00 - 19.00 hod. 
    	Sobota                       7.00 - 14.00 hod. 
     	Nedeľa                      z a t v o r e n é 

b)	V dňoch uznaných štátom ako sviatok, alebo v ďalších dňoch pracovného pokoja je tržnica zatvorená, ak VZN č. 6/2014.

/3/	Predajcovia na prenosných predajných zariadeniach a v prevádzkarniach v tržnici si môžu čas predaja stanoviť v rámci predajného a prevádzkového času tržnice uvedeného v ods. 1 písm. a) a ods. 2 písm. a) tohto ustanovenia Trhového poriadku.  
/4/ 	Prevádzka trhovísk:                                               

a) trhové dni a čas predaja na trhoviskách:
	 Pondelok - Piatok	6.00 - 18.00 hod. 
	 Sobota - Nedeľa	6.00 - 16.00 hod. 

b)	v dňoch uznaných štátom ako sviatok, alebo v ďalších dňoch pracovného pokoja sa na trhoviskách nepredáva. 

/5/ 	Prevádzka príležitostných trhov:

a) trhové dní a predajný čas  na štadióne INTER na Junáckej ul. č. 10:
         	  Piatok            8.30  - 16.00 hod.
  	  Nedeľa 	 8.00  - 16.00 hod.

b) za prevádzkový čas sa považuje aj 1 hodina začiatkom predajného času a 1 hodina po skončení predajného času.

c) ostatné príležitostné trhy:
	  - v čase od 8.00 - 19.00 hod. v dňoch určených v Trhovom poriadku príležitostného trhu.

/6/ 	Starosta mestskej časti môže vydaným povolením v individuálnych prípadoch, ak to vyžaduje záujem verejnosti, upraviť trhové dni v tržniciach, na trhoviskách a na príležitostných trhoch a predajný a prevádzkový čas na nich upraviť inak, ako je uvedené v ods. 1, ods. 2, ods. 4 a v ods. 5 písm. a) tohto Trhového poriadku, v súlade s platnými právnymi predpismi.

§ 9
Povinnosti správcu trhoviska, tržnice a príležitostného trhu

/1/ 	Pre trhovisko, tržnicu a príležitostný trh je správca trhoviska povinný vypracovať trhový poriadok, ktorý mestská časť po jeho schválení Miestnym zastupiteľstvom mestskej časti Bratislava – Nové Mesto vydá všeobecne záväzným nariadením. Trhový poriadok je správca trhoviska povinný zverejniť na viditeľnom mieste.

/2/ 	Trhový poriadok musí obsahovať:

a)	určenie priestranstva trhoviska, tržnice a príležitostného trhu,
b)	označenie trhoviska, tržnice a príležitostného trhu údajmi o druhoch predávaných výrobkov a poskytovaných služieb,
c)	podmienky, za ktorých možno predaj výrobkov a poskytovanie služieb vykonávať,
d)	údaje o trhových dňoch, predajnom a prevádzkovom čase,
e)	pravidlá prenajímania prenosných predajných zariadení,
f)	spôsob určenia nájomného za predajné zariadenia alebo za prenajatú plochu alebo cenník vstupného na príležitostných trhoch,
g)	pravidlá dodržiavania čistoty a hygieny počas predaja výrobkov a poskytovania služieb a po skončení prevádzky, 
h)	meno, priezvisko a adresu bydliska správcu trhoviska, ak je ním fyzická osoba, alebo názov a adresu sídla, ak je ním právnická osoba.

/3/ 	Správca trhoviska je povinný zabezpečiť dodržiavanie trhového poriadku a ostatných podmienok pri predaji výrobkov a poskytovaní služieb.

/4/ 	Správca trhového miesta zodpovedá za dodržiavanie Všeobecne záväzného nariadenia              MČ B-NM č. 4//l996 o dodržiavaní čistoty a poriadku na území mestskej časti v znení neskorších predpisov.

 /5/    Správca trhoviska kontroluje u predávajúceho:

a)	oprávnenie na podnikanie v danej oblasti (ďalej len „oprávnenie na podnikanie“) podľa osobitných predpisov a povolenie na predaj výrobkov a poskytovanie služieb na trhových miestach,
b)	doklad o nadobudnutí tovaru,
c)	používanie elektronickej registračnej pokladnice alebo virtuálnej registračnej pokladnice podľa osobitných predpisov,
d)	udržiavanie poriadku, hygieny a čistoty počas predaja výrobkov a poskytovania služieb a po skončení ich predaja a poskytovania,
e)	dodržiavanie trhového poriadku,
f)	primeranosť predaja vlastných použitých textilných, odevných, športových a iných spotrebných výrobkov (ďalej len „vlastné použité výrobky“) fyzickými osobami medzi sebou na príležitostných trhoch; primeranosť množstva týchto predávaných výrobkov posúdi správca trhoviska individuálne s prihliadnutím na charakter a stav  predávaných výrobkov.

/6/ Pri predaji húb správca trhoviska kontroluje osvedčenie o odbornej spôsobilosti predávajúceho. Správca trhoviska bezodkladne informuje orgány dozoru, ak predávajúci nepredloží osvedčenie o odbornej spôsobilosti alebo ak predáva huby, ktorých predaj je zakázaný.

/7/  Oprávnenie na podnikanie a doklad  o nadobudnutí tovaru sa nevyžadujú, ak ide o predaj vlastných použitých výrobkov občanmi medzi sebou v primeranom množstve a o predaj rastlinných a živočíšnych výrobkov z vlastnej drobnej pestovateľskej alebo chovateľskej činnosti alebo lesných plodín fyzickými osobami.

/8/  Správca trhoviska alebo tržnice vydáva povolenie na umiestnenie prenosného predajného zariadenia na trhovisku alebo v tržnici.

§ 10
Osoby oprávnené predávať výrobky a poskytovať služby na trhových miestach

Na trhových miestach môžu na základe vydaného povolenia mestskej časti predávať výrobky a poskytovať služby:

a)	fyzické osoby a právnické osoby oprávnené na podnikanie podľa osobitných predpisov,
b)	fyzické osoby predávajúce rastlinné a živočíšne výrobky z vlastnej pestovateľskej alebo chovateľskej činnosti alebo lesné plodiny ,
c)	fyzické osoby predávajúce vlastné použité výrobky v primeranom množstve medzi sebou.

§ 11
Označenie predávajúcich podľa § 10 písm. b) a písm. c) 

/1/  Fyzická osoba predávajúca rastlinné a živočíšne výrobky z vlastnej pestovateľskej alebo chovateľskej činnosti alebo lesné plodiny a vlastné použité výrobky v primeranom množstve medzi sebou (ďalej len „predávajúci“), ktorej bolo vydané povolenie na predaj mestskou časťou, uvedie na vhodnom a viditeľnom mieste svojho predajného miesta čitateľne napísané tieto údaje:

a)	meno a priezvisko predávajúceho,
b)	adresa trvalého bydliska predávajúceho.

§ 12
Povinnosti predávajúcich na trhových miestach

/1/ 	Predávajúci na trhovom mieste je povinný:

a)	označiť svoje predajné zariadenie podľa osobitných predpisov, 
b)	dodržiavať trhový poriadok trhoviska, tržnice a príležitostného trhu,
c)	používať elektronickú registračnú pokladnicu alebo virtuálnu registračnú pokladnicu podľa osobitných predpisov,
d)	udržiavať miesto predaja výrobkov a poskytovania služieb v čistote, po ukončení predaja zanechať predajné miesto čisté a upratané,
e)	zreteľne označiť predávané výrobky a poskytované služby cenou,
f)	pri predaji váženého tovaru vykonávať váženie spôsobom umožňujúcim spotrebiteľovi kontrolu správnosti váženia,
g)	dodržiavať ostatné podmienky predaja výrobkov a poskytovania služieb podľa osobných predpisov.

/2/ 	Predávajúci na trhovom mieste je povinný predložiť správcovi trhoviska, správcovi trhového miesta s ambulantným predajom a orgánu dozoru:

a)	doklad o oprávnení na podnikanie, povolenie na predaj výrobkov a poskytovanie služieb na trhovom mieste a preukaz totožnosti,
b)	povolenie na užívanie predajného zariadenia a doklad o zaplatení nájomného za predajné zariadenie alebo predajnú plochu alebo doklad o zaplatení vstupného na príležitostných trhoch,
c)	zdravotný preukaz a posudok príslušného orgánu na ochranu zdravia, ak to vyžaduje charakter predávaného tovaru a poskytovaných služieb,
d)	pri predaji húb osvedčenie o odbornej spôsobilosti,
e)	doklad o nadobudnutí tovaru, doklad sa nevyžaduje, ak ide o predaj vlastných použitých výrobkov medzi fyzickými osobami v primeranom množstve.

/3/ 	Osoba oprávnená predávať výrobky na trhových miestach je povinná poskytnúť orgánom dozoru  na ich požiadanie vysvetlenie o pôvode tovaru, ak tie nadobudnú podozreniam, že predávané výrobky pochádzajú z inej ako vlastnej pestovateľskej alebo chovateľskej činnosti.

§ 13
Sankcie

/1/	Právnickej osobe alebo fyzickej osobe oprávnenej na podnikanie, ktorá poruší toto Všeobecne záväzné nariadenie, môže obec uložiť pokutu do 6 638 € podľa § 13 ods. 9 písm. a) zákona č. 369/1990 z. o obecnom zriadení v znení neskorších predpisov.

§ 14
Záverečné ustanovenia

/1/ Všeobecne záväzné nariadenie bolo schválené Miestnym zastupiteľstvom mestskej časti Bratislava - Nové Mesto dňa  .....................  uznesením číslo .............. a účinnosť nadobudlo dňa .......................

/2 /Dňom účinnosti tohto  nariadenia sa zrušuje Všeobecne záväzné nariadenie mestskej časti Bratislava – Nové Mesto č. 5/2010 zo dňa 12.10.2010, ktorým sa upravujú podmienky predaja výrobkov a poskytovania služieb na trhových miestach v mestskej časti Bratislava - Nové Mesto.

                                                                                                                   Mgr. Rudolf Kusý
                                                                                                                             starosta